VDS sklep Pdp 510/2000
Datum: 2000-03-30T02:00:00.000+02:00
ecli: ECLI:SI:VDSS:2000:VDS.PDP.510.2000
sodisce: Višje delovno in socialno sodišče
oddelek: Oddelek za individualne in kolektivne delovne spore
podrocje: DELOVNO PRAVO
institut: pogoji za vložitev revizije - odločba sodišča prve stopnje izdana pred uveljavitvijo ZPP/99

## Jedro

Ker je bila v sporu izdana sodba v postopku na prvi stopnji pred uveljavitvijo ZPP/99, bi moralo sodišče presojati vloženo revizijo po določbah ZPP/77.

## Izrek

Pritožbi se ugodi, izpodbijani sklep se razveljavi in se zadeva vrne sodišču prve stopnje v nadaljnji postopek.

Pritožbeni stroški so nadaljnji stroški postopka.

## Obrazložitev

Z izpodbijanim sklepom je sodišče prve stopnje zavrglo revizijo, ki jo je tožnik vložil zoper sodbo pritožbenega sodišča opr. št. Pdp 1207/97 z dne 21.10.1999. Ugotovilo je, da vrednost izpodbijanega dela pravnomočne sodbe ne presega 1,000.000,00 SIT, zaradi česar je v skladu z določbo 1. odst. 374. čl. Zakona o pravdnem postopku (ZPP - Ur. l. RS, št. 26/99) takšno tožnikovo vlogo kot nedovoljeno zavrglo.

Tožnik se je pritožil zoper sklep po svojem pooblaščencu iz pritožbenega razloga bistvene kršitve določb postopka po 1. tč. 1. odst. 338. čl. ZPP v zvezi s 366. čl. ZPP. Navaja, da je sodišče spregledalo prehodne in končne določbe ZPP. Glede na to, da je bila izdana sodba v postopku na prvi stopnji pred uveljavitvijo novega ZPP, bi moralo presojati vloženo revizijo po določbah prejšnjega Zakona o pravdnem postopku (ZPP, Ur. l. SFRJ, št. 4/77 - 27/90, ki se v RS uporablja kot republiški predpis), kot je to določeno v sedaj veljavnem ZPP (1. odst. 498. čl. ZPP).

Pritožba je utemeljena.

Pritožbeno sodišče je preizkusilo izpodbijani sklep v mejah pritožbenega razloga, pri tem pa po uradni dolžnosti pazilo na bistvene kršitve določb postopka in na zmotno uporabo materialnega prava (2. odst. 350. čl. ZPP). Pritožbeno sodišče je ugotovilo, da je bila v sporu izdana sodba pri sodišču prve stopnje dne 10.6.1997, kar pomeni, da se je s to odločbo končal postopek pred uveljavitvijo novega ZPP (14.7.1999). Zato se mora v skladu z določbo 1. odst. 498. čl. ZPP v sporu nadaljevati postopek po dosedanjih predpisih, to je po določbah ZPP-(77). Sodišče prve stopnje ni imelo nikakršnih razlogov za zavrženje vložene revizije, saj bi moralo upoštevati navedeno zakonsko določbo in pravočasno vloženo revizijo presojati po določbi 382. čl. ZPP-(77) in v zvezi z Zakonom o valorizaciji denarnih kazni za kazniva dejanja in gospodarske prestopke ter drugih denarnih zahtevkov (Ur. l. RS, št. 55/92).

Ker sodišče prve stopnje ni postopalo v skladu z navedenimi zakonskimi določbami, je storilo bistveno kršitev postopka iz 8. tč.

2. odst. 339. čl. ZPP, saj je pravilno vloženo tožnikovo revizijo zavrglo kot nedovoljeno. Zato je pritožbeno sodišče izpodbijani sklep razveljavilo in zadevo vrnilo sodišču prve stopnje v nadaljnji postopek (3. tč. 365. čl. ZPP).

Odločitev o stroških postopka temelji na določbi 3. odst. 165. čl. ZPP, po kateri se v primeru razveljavitve odločbe, pridrži odločitev o stroških postopka v zvezi s pravnim sredstvom za končno odločbo.